По това време Фридрих ІІ разполага с най-добрата пехота в Европа, но конницата му има много недостатъци. Той търси начини да я усъвършенства и благодарение на това Зайдлиц бива забелязан. През 1752 г. той става полковник, а на следващата година кралят му поверява командването на 8-ми хусарски полк. Много скоро полкът става пример за дисциплина и способност да изпълнява тактически задачи. Цялата кавалерия бива реорганизирана по този модел и в началото на Седемгодишната война се изравнява по качествата си с пехотата. Това се вижда например в битката при Прага (6 май 1757), когато именно Зайдлиц осъществява пробива в австрийските редици. Месец и половина по-късно, въпреки унизителното поражение на прусаците при Колин, Задлиц е изигнат в чин генерал. Поверено му е командването на цялата пруска кавалерия.